Document ID: 32008D0988

ΑΠΌΦΑΣΗ ΤΗΣ ΕΠΙΤΡΟΠΉΣ
της 17ης Δεκεμβρίου 2008
για την τροποποίηση της απόφασης 2008/185/ΕΚ όσον αφορά τη συμπερίληψη των Κάτω Χωρών στον κατάλογο των κρατών μελών που είναι απαλλαγμένα από τη νόσο του Aujeszky και της Ουγγαρίας στον κατάλογο των κρατών μελών στα οποία εφαρμόζεται εγκεκριμένο εθνικό πρόγραμμα ελέγχου για την εν λόγω νόσο
[κοινοποιηθείσα υπό τον αριθμό Ε(2008) 8325]
(Κείμενο που παρουσιάζει ενδιαφέρον για τον ΕΟΧ)
(2008/988/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), και ιδίως το άρθρο 9 παράγραφος 2 και το άρθρο 10 παράγραφος 2,
Εκτιμώντας τα ακόλουθα:
(1)
Με την οδηγία 64/432/ΕΟΚ θεσπίζονται οι κανόνες που πρέπει να εφαρμόζονται στο ενδοκοινοτικό εμπόριο βοοειδών και χοίρων. Το άρθρο 9 της οδηγίας προβλέπει κριτήρια για την έγκριση υποχρεωτικών εθνικών προγραμμάτων ελέγχου για ορισμένα λοιμώδη νοσήματα, συμπεριλαμβανομένης της νόσου του Aujeszky. Επιπροσθέτως, σύμφωνα με το άρθρο 10 της εν λόγω οδηγίας πρέπει να υποβάλλονται τα κατάλληλα δικαιολογητικά για το χαρακτηρισμό ενός κράτους μέλους ή περιφέρειας ως απαλλαγμένων από ορισμένα λοιμώδη νοσήματα, συμπεριλαμβανομένης της νόσου του Aujeszky.
(2)
Η απόφαση 2008/185 της Επιτροπής, της 21ης Φεβρουαρίου 2008, για παροχή συμπληρωματικών εγγυήσεων κατά το ενδοκοινοτικό εμπόριο χοίρων όσον αφορά τη νόσο Aujeszky (ψευδολύσσα) και για τα κριτήρια σχετικά με την παροχή στοιχείων γι’ αυτή τη νόσο (2) ορίζει τις συμπληρωματικές εγγυήσεις που είναι απαραίτητες για τις μετακινήσεις χοίρων μεταξύ κρατών μελών. Οι απαιτήσεις αυτές συνδέονται με την κατάταξη των κρατών μελών ανάλογα με το καθεστώς τους ως προς τη νόσο.
(3)
Στο παράρτημα Ι της απόφασης 2008/185/ΕΚ απαριθμούνται τα κράτη μέλη ή οι περιφέρειες που είναι απαλλαγμένα από τη νόσο του Aujeszky και óπου απαγορεύεται ο εμβολιασμός. Στο παράρτημα ΙΙ της εν λόγω απόφασης απαριθμούνται τα κράτη μέλη ή οι περιφέρειες στα οποία εφαρμόζονται εγκεκριμένα προγράμματα ελέγχου για τη νόσο του Aujeszky.
(4)
Οι Κάτω Χώρες και η Ουγγαρία έχουν υποβάλει στην Επιτροπή δικαιολογητικά σχετικά με το καθεστώς τους ως προς τη νόσο του Aujeszky. Και στα δύο αυτά κράτη μέλη, τα εθνικά προγράμματα ελέγχου για τη νόσο του Aujeszky εφαρμόζονται εδώ και πολλά χρόνια.
(5)
Η Επιτροπή εξέτασε τα δικαιολογητικά που υπέβαλαν τα δύο κράτη μέλη και κατέληξε στο συμπέρασμα ότι οι Κάτω Χώρες πληρούν τα κριτήρια του άρθρου 10 παράγραφος 1 της οδηγίας 64/432/ΕΟΚ. Επομένως, το εν λόγω κράτος μέλος πρέπει να περιληφθεί στον κατάλογο του παραρτήματος Ι της απόφασης 2008/185/ΕΚ.
(6)
Η Επιτροπή διαπίστωσε επίσης ότι το εθνικό πρόγραμμα ελέγχου που υπέβαλε η Ουγγαρία συμμορφώνεται με τα κριτήρια του άρθρου 9 παράγραφος 1 της οδηγίας 64/432/ΕΟΚ. Επομένως, η Ουγγαρία πρέπει να συμπεριληφθεί στον κατάλογο του παραρτήματος ΙΙ της απόφασης 2008/185/ΕΚ.
(7)
Συνεπώς, η απόφαση 2008/185/ΕΚ πρέπει να τροποποιηθεί ανάλογα.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα παραρτήματα I και ΙΙ της απόφασης 2008/185/ΕΚ αντικαθίστανται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 17 Δεκεμβρίου 2008.

Labels: 0
18
4
6